تبریزده کیم نه ائدیرسه، اؤز گوجونه ائدیر
جنوبی آذربایجان‌دا ساز صنعتی‌نین بیر نؤمره‌لی اوستادی و سؤزون اصیل معناسیندا، مکتب یارادمیش اوستاد، عاشیق  چنگیز  مهدیپور ایله موصاحیبه(فرانسادا)
چنگیز  مهدیپور: چوخ ساغ اولون، سئودا خانیم. من چوخ تشککور ائدیرم. سیز آذربایجاندا اجتماعی تلویزیوندا بئله بیر ایش گؤروردونوز، چوخ ساغ اولون کی، دایانما‌دان بونو تورکیه‌ده ده داوام ائتدیریرسینیز. چوخ یاخشی وئریلیش‌دیر، اومید ائدیرم کی، خالقیمیزا دا چوخ یاخشی تأثیر باغیشلاییر.
سئودا میرزه:  چنگیز  معلم، چوخ خوش تصادف‌دور کی، من سیزدن باکی‌دا دا موصاحیبه آلمیشام، تبریزده ده. ایندی ده گلدیک فرانسادا مولوز-ده (Milhouse) سیزدن موصاحیبه آلیریق. سیز بو تدبیره - "شرق اوزان‌لاری و غرب ترووئرلری/سازلاری" کونفرانسینا گلدینیز. بورادا فرانسیزلاری ماراقلان‌دیران نه ایدی؟
چنگیز  مهدیپور: کونفرانسدا عاشیق موسیقی‌سی ایله باغلی چوخ خوش صحبت‌لر گئتدی. بون‌لارین دا اورتا عصرلرده عاشیق موسیقی‌سینه یاخین موسیقی‌لری، آدام‌لاری اولوبدو. آنجاق بون‌لار اونودولوب، آرا‌دان گئدیب. چوخ سئویندیریجی حال‌دیر کی، بو، آذربایجاندا یاشاییر. اؤز صنعتکارلاری اولوب و وار، اونلارلا بیزیم عاشیق‌لاری موقاییسه ائدیردی‌لر. منجه، عاشیق صنعتی‌نین پوتنسیا‌لی داها چوخ یوخاری‌دیر، اونا گؤره‌دیر کی، بو گون ده آذربایجاندا هله یاشاییر. دونیادا دا تانیییرلار، باشا دوشورلر کی، بو عاشیق صنعتی ائله-بئله ساده بیر ایش دئییل. نئجه هاوا‌لار وار کی، آرا‌دان گئدیبدی، نئجه موسیقی آلت‌لری وار کی، آرا‌دان گئدیبدی. من بیزیم عاشیق صنعتی‌نین بؤیوک‌لوگونو موقاییسه ائتمک ایستدیم. اؤزوم همیشه چالیشمیشام کی، هم عاشیق موسیقی‌سی، هم ده سازین قابیلیتینی گؤسترم.
سئودا میرزه: عاشیق صنعتینده موختلیف صنعت‌لر بیرلشیر، اینجه‌صنعتین موختلیف نوعلری بیرلشیر. بورادا شعر وار، موسیقی وار، رقص وار. غرب ترووئرلرینده بو جوردور، یوخسا فرق‌لی‌دیر؟
چنگیز  مهدیپور: غرب ترووئرلریله من ائله بورادا تانیش اولدوم. صحبت‌لرده، چیخیش‌لاردا دئیی‌لنه گؤره بون‌لاردا دا اولوب. عاشیق صنعتین‌دکی شعردی، داستاندی، موسیقیدی، آکتورلوقدو، رقصدی، بو گون آرتیق بون‌لار آیریلیب، ایختیصاصلاشیبدی. آرتیق رقص قروپ‌لاری وار، آکتورلار وار و سایر. عاشیق صنعتی‌نین موسیقی‌سی، ملودیسی یئنه هامی‌سین‌دان غنی اولا‌راق دورور. یعنی بیزیم سازیمیزین پوتانسیل، آککورد، مئلودی و سس دیاپازونو ایمکان‌لاری عاشیق صنعتینده داها گوجلو اولدوغو اوچون آرا‌دان گئتمز. بیر موسیقی آلتی‌نین آرا‌دان گئتمه‌سی‌نین بیر سیرا دلیل‌لری وار کی، اونلارین هئچ بیری بیزیم سازیمیزدا یوخ‌دور. بیزیم سازیمیز یاشاییر، یاشاما‌لی‌دیر دا. اولا بیلسین کی، بو، گله‌جکده داستان‌لاردا، "کور اوغلو" اوپراسیندا اولدوغو کیمی، باشقا نوع یاشاتماق مومکون اولدو.
بو گون بیلیرسینیز کی، هئچ کیم عاشیق‌لاردان مجلیسده داستان ایستمیر. اما داستان‌لار اونودولمور دا، یازیلیب، کیتابدا. داستاندا اولان او موضوعلاری ائشیتمک، دینلمک ایستمیرلر ساده‌جه. اونلاری بیز عاشیق‌لار یاشاتمالیییق، اما باشقا جور. او زامان عاشیق گئدردی، داستان دئیردی نئچه گون، بلکه ده هئچ 10 هاوا اوخومازدی، اما دقتی وئرمیشدی‌لر داستانا. بو گون بو داستان مسئله‌سی هئچ یئرده آلینمیر. کیم ایسته‌سه "اصلی و کرم" ی بیله، گئدیر کیتابینی آلیر، اوخویور بیر-ایکی ساعتا. اما داستان‌لاری جان‌لی یاشاتماق، قوروماق دا لازیم‌دیر. حقیقت بودور کی، بیزیم مجلیس‌لرده بو، آرتیق یوخ‌دور.
سئودا میرزه: دئمک، ایندی ایستک یوخ‌دور. ایستک اولارسا، داستان‌لار دا اوخونار. سیزین سؤیله‌دیک‌لرینیزدن آنلادیغیما گؤره، داستان‌لاری معاصیر گنج‌لیگه تقدیم ائتمک اوچون یئنی بیر فورم تاپماق لازیم‌دیر. عاشیق صنعتی نه قدر قدیم اولسا دا، سیز  چنگیز  مهدیپور عاشیق صنعتینه بیر یئنی‌لیک گتیردیک. هر ایکی آذربایجانین تاریخینده ایلک دفعه نوتا گتیردیگی عاشیق هاوا‌لارینی. عینی زاماندا، سانکی اورکسترلشدیردینیز، یئنی بیر نفس قاتدیم اونلارا.سیزدن باشلایا‌راق ساز سانکی یئنی بیر نفس تاپدی. آرتیق داستان‌لارین دا یئنی تقدیماتی باره‌ده دوشونورسونوزسه، بونون دا آلیناجاغینا اینانیریق. بو گون بو باره‌ده تبریزده وضعیت نئجه‌دیر؟
چنگیز  مهدیپور: بیلیرسینیزمی، تبریزده کیم نه ائدیرسه، اؤز گوجونه ائدیر. اصیل میللی موسیقی‌لری دونیانین هر یئرینده دولت حمایه ائدیر. مسئلن، آوروپانین اصیل کلاسیک موسیقیچی‌لری‌نین کونسرت‌لرین‌دن اوتوران‌لارا باخین. کیم‌لر اوتورور بو کونسرت‌لرده؟ پرزیدنت‌لر، ناظیرلر، دولتین یوکسک سویه‌لی مامورلاری. چونکی صنعتی قوروماغا مدنیتی قوروماق وظیفه‌سی کیمی باخیرلار.
اما بعضی صنعت‌لر ده وار کی، اونلار اونسوز دا اؤزباشینا اینکیشاف ائده بیلیر. مسئلن، استرادا، روک موسیقی‌سی. اما چوخ تأسف، بیزلرده - تبریزده او مدنیت او سویه‌یه گلیب-چیخماییب کی، دولت اونا دوشونه: “بیز بو موسیقینی نئجه قورومالیییق؟” اؤز گوجوموزله چالیشیریق. اما منیم نه قدر گوجوم وار کی؟ باخین، ایندی دونیادا آز قالا هر یئرده و هر ائوده گیتار وار. چونکی اونلار بونو باجاریب‌لار تبلیغ ائتمگی، یایماغی.
ایسپانیادا بؤیوک بیر فستیوالدا اولدوم و 1-جی یئری قازاندیم. اورادا گیتار صنعتکارلارییلا دا گؤروشدوک. هامی‌سی‌نین آغزی آچیلا قالدی ساز موسیقی‌سی‌نین قارشی‌سیندا.
بیزیم اؤز موسیقیمیز اؤزوموزه گؤره گؤزل‌دیر، اما بونو یایماغی باجارمیریق. تبریزده ده هر کس شخصی گوجو حسابینا چالیشیر. بیر کیمسه یوخ‌دور حمایه ائده. اصلینده ایسه صنعتی دولت حمایه ائتمه‌لی‌دیر.
قدیم اوستا-شاگیرد عنعنه‌سی آرا‌دان گئدیب. هره الینه بیر ساز آلیب، یا رادیودان، یا دا هارا‌دانسا بیر شئی اؤیرنیر. یعنی صنعتین رنگی دییشیب. مسئلن، “یانیق کرم” چالیرلار، آدام ائله بیلیر بو، باشقا میللتین “یانیق کرم”یدیر، هئچ ائله بیل بیزیمکی دئییل.
سئودا میرزه: سانکی سازی دا ایندیکی توی‌لارا اویقونلاشدیرماغا چالیشیب‌لار: “ائله چالاق کی، جماعات اویناسین”. صنعت بیر طرفده قالیر، پول قازانماق دا بیر یاندا.
چنگیز  مهدیپور: سازی آلیرلار اللرینه، اویونبازلیق چیخاریرلار. بیری باشی‌نین اوستونه قالدیریر، بیر گؤیه قالدیریر. آی قارداش، موسیقی اونا دئیرلر کی، گؤزونو یوم، اونا قولاق آس. اگر او موسیقی سنه تأثیر ائله‌سه، ائله اودور اصیل موسیقی. مسئلن، بیزیم عدالت، کماندار، اکبر کیمی اوستادلاریمیز وار. آخی بون‌لار او ایشی گؤرمه‌ییب‌لر، اما ایندی ده اونلارین موسیقی‌لری سئویلیر، اونلارا قولاق آسیرلار. من ائله بیلیرم کی، 100 ایل سونرا دا اونلارا قولاق آسیلا‌جاق. نیه؟ چونکی اونلار بیر اوستاد-شاگیرد عنعنه‌سین‌دن کئچیب-گلیب‌لر. ایندی بو یوخ‌دور. من “یانیق کرم”لره قولاق آسیرام، اینان، ایچینده هئچ روح یوخ‌دور، چونکی هاوانین روحونو بیلمیرلر.
قدیم “مانسیری” هاواسی، هئچ کیم اونو اوخومور. من اوتوروب بونو آرانژیمان ائتدیم، بیر آز ال گزدیردیم، “دالغا” قروپوموزلا ایفا ائتدیک. عالیم قاسیموو گلمیشدی بیزه. دینله‌دی بو هاوانی. 10 دفعه قایتاردی گئری، اوخوتدو منه. چونکی هاوانین روحونو تاپماق لازیم‌دیر. آرانژیمان دا ائتسن، او موسیقی‌نین روحون‌دان گرک چیخمایاسان، اونا مئلودی علاوه ائتمک ایسته‌سن، یئنه روحویلا برابر یوروده‌سن. اوستاد-شاگیرد عنعنه‌سی گئدیب، یئرینه ده بیر شئی قویولماییب. بیر آدام، بیر قوروم دا یوخ‌دور کی، دئسین: “نئیله‌یه بیلریک؟” تبریزده بیز اؤز تاوانیمیزدان آسیلیییق. قودرتیمیز بیر ائله‌دی کی، بو ایشلری گؤره بیلمیشیک. اما اینانین کی، دولت الی کورییمیزده اولا، صنعتی حمایه ائده، من بو صنعتی بوگونکون‌دن چوخ-چوخ یوخاری یئرلره آپارارام. چونکی بو صنعتله من دوغولموشام، بو صنعتله یاشاییرام.
سئودا میرزه: نینکی سیز، عمومیتله، بوتون آذربایجان بو صنعتله یاشاییر. آذربایجان خالقی‌نین حیاتین‌دان، مدنیتین‌دن، اینجه‌صنعتین‌دن سازی، عاشیق صنعتینی چیخارساق، بؤیوک بیر بوشلوق اولار. یاخشی کی، ساز و عاشیق صنعتی وار. آرا‌لاردا نه قدر بوشلوق‌لار اولسا دا، سیزین کیمی فداکار اینسان‌لارین سایه‌سینده بو صنعت او تایدا دا، بو تایدا دا یاشاییر.
